Lamin Pongusapan Eropah, Gaza

Lamin Pongusapan Eropah (Boros Arab: مستشفى غزة الاوروبي) nopo nga iso lamin pongusapan awam id Al-Fukhari miinsomok do Khan Yunis id Kabaatan Semenanjung Gaza, Palestin. Pinoimpohon iti do UNRWA miampai geran mantad Koisaan Eropah di toun 1989.

Kos pamansayan di kumoiso montok Lamin Pongusapan Eropah miampai 232 katil nopo nga lobi kuang $45 riong. Tudu dau nopo nga popotounda panamangan kolidasan primer om sekunder montok mogiigion do Gaza. Lamin pongusapan diti nopo nga kakal po id fasa pamansayan di toun 1999.

Maamaso di 2019, lobi kuang 17,500 susumakit sonwulan numaan usapo id lamin pongusapan diti. Iti nopo nga iso mantad tolu lamin pongusapan susukuon tapangkal id Semenanjung Gaza. Tumanud do luputan UNDP, lamin pongusapan diti nopo nga popotounda do porkhidmatan makmal, porkhidmatan pongimejan (CT, MRI, X-ray), unit panamangan rapi, om pamayayakan poimbida.

 Pisangadan Gaza 2023 
Maamaso 31 Gumas 2023, sangod tawan Israel nopo nga nokoontok id posorili do Lamin Pongusapan Eropah. Antakan di 13 Milau, Tom Potokar, luguan abaal mamayayak Bulan Sabit Merah id lamin pongusapan, minonuat id Twitter do minongusap isio ogumu susumakit i notogu.

Antakan di 19 Milau, kalapas nosorili o Lamin Pongusapan Al-Shifa do susumaap Israel, Kotinanan Kolidasan Sompomogunan nopo nga pinopoilo do palan montok mogoit do topod susumakit id Al-Shifa kumaa Lamin Pongusapan Eropah om Kompleks Pongusapan Nasser id suang do 2 gisom 3 timpu abantalan. Antakan di 23 Milau, luguan Jawatankuasa Pongumolig Koligagagnan Pongusapan id Lamin Pongusapan Indonesia pinopoilo do susumakit om kukumalaja id Lamin Pongusapan Indonesia nokoundaliu no id Lamin Pongusapan Eropah.

Antakan di Mikat 2024, kukumalaja panamangan kolidasan labus i kumalaja id Lamin Pongusapan Eropah natandon id Gaza soira naanu do Israel o Piolitan Rafah. Tammy Duckworth minonokodung do koundolihan songulun dokutul di natandon, Adam Hamawy, i notumbayaan disio do minongumolig koposion disio kalapas notogu id Iraq. Minoboros i Hamawy kumaa The Washington Post kokomoi okuri kosuusukupan om ogumu tangaanak di nongotogu nopo nga usapon id Lamin Pongusapan Eropah.

Antakan di Madas 2024, Tinimungan Pongumolig Israel (IDF) minonuhu do popoundaliu kinoyonon hinongo poinladsong o Lamin Pongusapan Eropah, om pinoposoliwan do kenyataan do lamin pongusapan nopo nga au kohompit id tisuhu diti. Kukumalaja, susumakit om tulun di pinoundaliu nopo nga minogidu mantad lamin pongusapan diti miampai kapangkalan tu' kowoowoyoon ralan om piipiro tulun sumakit. Ogumu i pinoundaliu id Lamin Pongusapan Nasser. Maamaso sinompon, ogumu bekalan do pinanakau. Nukaban kawagu o lamin pongusapan diti di wulan Manom miampai kapasiti di poinrontob.

Piipiro dokutul mantad labus nopo nga minokianu do kumalaja id Lamin Pongusapan Eropah om minooboros kumaa abal kokomoi nawaawayaan diolo do hiri. Tumanud di Dr. Mark Perlmutter om Dr. Feroze Sidwa, au yolo koumbal do kokito "karaaton" miagal do nunu i okito diolo id Gaza, sundung pia kumalaja yolo id mogikaakawo misi koulunan id pogun mingkakat, korutumon winoun, om zon pisangadan. Pinopoluput i Perlmutter do 90% do susumakit linimput koligaganan di nokito nopo nga tangaanak om piipiro nopo nga tinomod do nontok do pamabadil oniru IDF. Antakan di Madas 2024, 45 dokutul, kohompit no i Perlmutter om Sidwa nopo nga minonuat suat poingukab kumaa di Joe Biden om Kamala Harris montok monokodung do gencatan sanjata om embargo sanjata.

 Intangai nogi 

 Katayadan do lamin pongusapan id Pogun Palestin 
 Sangod kumaa koumatan kolidasan maamaso sangod Israel–Hamas 2023

 Sukuon 

Category:1989 establishments in the Palestinian territories
Category:Hospitals in Khan Yunis
Category:Palestine–European Union relations